text: Nyt tilbud: Privat vagtlægeordning 
  06 oktober 2014 kl. 08.12
  Et privathospital i Esbjerg lancerer nu app med hotline til en læge. En videokonsultation koster 600 kr.
  Aleris-Hamlet Hospitaler i Esbjerg søsætter nu app'en "Gå til lægen" via smartphone, tablet eller din computer.
  Dermed kan patienter undgå eventuel lang ventetid på at få en samtale med en læge i det offentlige system eller transport til den offentlige gratis vagtlægeordning.
  Med ordningen vil hospitalet tilbyde videokonsultationer uden for normal arbejdstid. Det vil sige på hverdage fra kl. 16 til 22 samt i weekender fra kl. 9 til 17.
  Kommunikationen med lægen foregår via en app til smartphones og
  iPad eller via www.videodoktor.dk. Tjenesten er åben for alle - også sydjyder, der opholder sig i udlandet.
  -Vi anser det for oplagt at udnytte ny teknologi til at sikre patienterne bedre behandling, og selv i tyndtbefolkede områder er Videodoktor aldrig længere væk end din smartphone. Ved at bringe lægen hjem i patientens stue, når behovet opstår, kan vi tilbyde hurtigere og nemmere hjælp, som er uafhængig af geografi. Samtidig kan man nemt henvende sig, hvis man ønsker en second opinion, siger Bent Wulff Jakobsen, lægefaglig direktør hos Aleris-Hamlet Hospitaler.
  
  Se her sygehusets egen introduktion til app'en: 
  VideoDoktor: Sådan-Gør-Du from Kasper Sierslev on Vimeo.
  
  Deltag i debatten.
  
  